Zdob și Zdub

Zdob și Zdub (direkte oversatt: zdob og zdob, lydord for lyden av trommeslag) er et moldovsk folkpunk-band med base i Chișinău. Bandet representerte Moldova i Eurovision Song Contest 2005 i Kyiv i Ukraina, der de endte på sjetteplass. De representerte landet på nytt i Eurovision Song Contest 2011 i Düsseldorf i Tyskland, der de kom på tolvteplass. I 2022 representerte de Moldova for tredje gang, og ble nummer syv med låten «Trenulețul» i Torino i Italia. Bandet har en stor lokal fanbase, som ofte omtaler bandet som ZSZ.

Bakgrunn 
Bandet ble etablert i 1994, da Roman Jagupov, Mihai Gincu og bandets første trommeslager, Anatol Pugach, møtte hverandre på en skole i forstad til Chișinău. Da de fortsatte på universitetet, møtte de resten av bandmedlemmene. Spesielt for bandet var at medlemmene ikke hadde faste roller, men kunne bytte instrument fra konsert til konsert. 

Våren 1994 traff Jagupov bandets kommende produsent, Igor Dinga, som da sang i bandet Cuibul. I november samme år spilte Zdob și Zdub inn sin første demo, og en av låtene, «The Lost World», fikk delta i Learn to Swim 1-festivalen i Moskva. To år senere fikk de være med i Learn to swim 2, da som oppvarmingsband til Rage Against the Machine. Fra festivalen spilte bandet inn to låter: «V dome mojom» (I mitt hus) med russisk tekst, og «Hardcore Moldovenesc» på rumensk.

Utover i 1990- og 2000-årene fortsatte Zdob și Zdub å turnere i Moldova, Romania, Ukraina og Russland. I august 1999 var de oppvarmere for Red Hot Chili Peppers da de spilte i Moskva. I 2001 slapp bandet sitt tredje album, Agroromantica. Albumet er en blanding av folkemusikk, romsk musikk og hardcore punk.

Eurovision Song Contest 

Bandet har deltatt i Eurovision Song Contest to ganger, og skal i 2022 delta for tredje gang. Samtlige ganger har de representert hjemlandet Moldova. I februar 2005 vant bandet den nasjonale uttaket til Eurovision Song Contest 2005 med låten «Boonika Bate Toba» (bestemor slår på trommen). Dette var Moldovas første deltakelse i konkurransen, og bandet ble nummer to i semifinalen 19. mai. I finalen 21. mai endte de til slutt på en sjetteplass med 148 poeng.

I februar 2011 vant bandet nok en gang det nasjonale uttaket og fikk representere Moldova i Eurovision Song Contest 2011 i tyske Düsseldorf. Der deltok de med låten «So Lucky», som til slutt endte på en tolvteplass i finalen 14. mai. I etterkant av finalen gikk bandet inn på en 153. plass på den britiske offisielle nedlastning-hitlisten til UK Singles Chart. Dette er første og eneste gang bandet har nådd den britiske offisielle hitlisten. 

I slutten av januar 2022 kunngjorde den moldovske allmennkringkasteren Teleradio-Moldova at den avlyste den nasjonale finalen på grunn av en stor covid-19-bølge i Moldova. I stedet valgte kringkasteren Zdob și Zdub til å representere landet i Eurovision Song Contest 2022 med låten «Trenulețul» (tog). Bandet deltok sammen med de moldovske musikerne Frații Advahov. I konkurransen endte de på syvendeplass etter å ha blitt nummer to i telefonavstemningen.

Referanser

Eksterne lenker 
 
 
 

 
 
 
 

 
 

 
 

 

Moldovsk musikk
Moldovske musikere
Deltakere i Eurovision Song Contest
Deltakere i Eurovision Song Contest 2022
Musikkband fra Chişinău